# Α΄ νεκροταφείο Πατρών

### Από τη Βικιπαίδεια, την ελεύθερη εγκυκλοπαίδεια

Το Α΄ νεκροταφείο Πατρών βρίσκεται στην περιοχή του Ζαβλανίου.

Το Α' νεκροταφείο Πατρών θεμελιώθηκε στις 17 Φεβρουαρίου του 1880 και δόθηκε για χρήση την 1η Αυγούστου του ίδιου χρόνου. Η απόφαση για την κατασκευή του λήφθηκε απο τον τότε δήμαρχο, Αθανάσιο Κανακάρη-Ρούφο το 1879. Για τον λόγο αυτό συστάθηκε ειδική επιτροπή με πρόεδρο τον ίδιο το δήμαρχο και μέλη τους: Παπαθεοδώρου, Διονύσιο Φραγκόπουλο, Κυριάκο Λάππα, Ανδρέα Κόλλα, Αθανάσιο Αθανασόπουλο και Αλφρέδο Κρωβ.[1]

Ύστερα απο έρευνες γιατρών επιλέχθηκε ως καταλληλότερο μέρος η περιοχή του Ζαβλανίου. Αρχικά αγοράστηκαν 79 στρέμματα ενώ το 1928 επεκτάθηκε κατα 4 στρέμματα για να κατασκευαστεί ο ναός των Αγγέλων, ύστερα απο δωρεά του Αντώνιου Παπαγεωργακόπουλου. Ο δήμος διέθεσε για την κατασκευή του νεκροταφείου 35.000 δραχμές ενώ προστέθηκαν και τα έσοδα απο τους προπολημένους τάφους. Το έργο ανατέθηκε στον ταγματάρχη του μηχανικού Παπαγεωργίου, μετατέθηκε όμως και τον αντικατέστησε ο μηχανικός Σπυρίδων Τζέτζος. Ο ναός των Αγγέλων σχεδιάστηκε απο τον καθηγητή Μιχελή και ολοκληρώθηκε το 1954 επι Λαλάκη Ρούφου. Ο αρχικός ναός της Αγίας Παρασκευής, που χτίστηκε παράλληλα με το νεκροταφείο, κατεδαφίστηκε απο τους σεισμούς του 1993 και ανεγέρθηκε καινούριος στην ίδια θέση. Επίσης υπάρχει και εκκλησία διαμαρτυρομένων. Την διακόσμηση των ιερών ναών με διάφορα σκεύη την ανέλαβαν εξέχοντα μέλη της πατραϊκής κοινωνίας όπως οι Αθανάσιος Κανακάρης-Ρούφος, Τζέτζος, Ασπασία Κρεμμύδη, Καλλιόπη Γκρήν, Ιουλία Τζέτζου κ.α.[2]

Εκτός απο ορθόδοξο τμήμα, υπάρχει και τμήμα καθολικών, εβραίων και διαμαρτυρομένων. Μέσα στο νεκροταφείο υπάρχουν τέσσερις λόφοι. Ο λόφος των αγωνιστών, που ονομάζεται έτσι γιατί έχουν ταφεί πολλοί αγωνιστές του 1821 όπως Χαραλάμπης, Λόντος κ.α., του Ρόυφου, όπου βρίσκεται το οικογενειακό μνήμα του Μπενιζέλου Ρούφου, της Αγίας Παρασκευής, όπου βρίσκεται η εκκλησία και των γερμανικών, όπου την περίοδο της κατοχής τάφηκαν Γερμανοί. Αξίζει να σημειωθεί οτι ο πρώτος που ενταφιάστηκε στο Α΄ νεκροταφείο Πατρών ήταν ο εκ Πάργας έμπορος Αναγνώστης Πετσάλης.[3]

Ιδιαίτερη εντύπωση προκαλεί η αλαία των τραπεζιτών & εμπόρων, στην οποία υπάρχουν οι τάφοι των πλουσιότερων οικογένειων της Πάτρας της περιόδου 1880-1920. Ενδεικτικά ξεχωρίζουν τα ταφικά μνήματα της οικογένειας Κόλλα, της οικογένειας Κόγκου-Τριάντη, Καραμανδάνη, Καλαμογδάρτη, Ρούφου, Λάγγουρα κ.α.

Σήμερα γίνονται ενέργειες έτσι ωστε το Α΄ νεκροταφείο Πατρών να ανακηρυχθεί σε προστατευόμενο και διατηρητέο μνημείο.[4]

## [Επεξεργασία] Αναφορές

1. ↑ Γωγώ Καΐκα-Μαντανίκα, Η αστική τάξη στη γειτονιά των αγγέλων, Πάτρα 2004, σελ.14, ISBN:960-6628-00-0
2. ↑ Γωγώ Καΐκα-Μαντανίκα, Η αστική τάξη στη γειτονιά των αγγέλων, Πάτρα 2004, σελ.15-16 ISBN:960-6628-00-0
3. ↑ Κώστας Τριανταφύλλου, Ιστορικό λεξικό των Πατρών, Πάτρα 1995, σελ.1396
4. ↑ Επίσκεψη Φούρα στο Α΄ Νεκροταφείο, Επίσημη ιστοσελίδα δήμου Πατρέων

Ανακτήθηκε από "http://el.wikipedia.org../../../%CE%B1/%CE%84/_/%CE%91%CE%84_%CE%BD%CE%B5%CE%BA%CF%81%CE%BF%CF%84%CE%B1%CF%86%CE%B5%CE%AF%CE%BF_%CE%A0%CE%B1%CF%84%CF%81%CF%8E%CE%BD_214b.html"

Κατηγορίες: Νεκροταφεία | Πάτρα

##### Views

- Άρθρο
- Συζήτηση
- Τελευταία έκδοση

##### Αναζήτηση